– Адной з праўдаў каталіцкай веры з’яўляецца дагмат пра заступніцтва святых (лац. communio sanctorum). Гэта праўда засноўваецца на святой камуніі, адзінстве (гр. koinonia) паміж Касцёлам, які пілігрымуе на зямлі, і Касцёлам збаўленых, або Касцёлам Святых. Аднак у гэтым значэнні слова “святых” азначае не толькі хрысціянаў, якія памерлі і ўжо падчас свайго зямнога жыцця былі названыя святымі, а пасля афіцыйна кананізаваныя Касцёлам. Належаць сюды ўсе, хто праз Святы хрост прыняў святасць Хрыста і быў далучаны да Містычнага Цела Хрыста, сваім жыццём даў прыклад вернасці Збаўцу, Божым запаведзям і Касцёлу. Ёсць вельмі шмат людзей, якія адышлі з гэтага свету, пражыўшы сваё жыццё як святыя, але ніколі, напэўна, не будуць афіцыйна абвешчаныя святымі. І лагічна мы верым у тое, што яны ўжо залічаныя да ліку святых і цешацца з вечнай радасці. Таму мы можам звяртацца праз іх заступніцтва, выпрошваючы патрэбныя ласкі, так як нас навучае Касцёл у дагмаце пра заступніцтва святых.